Virallinen lehti nro C 150 , 28/05/1999 s. 0382



B4-0165, 0182, 0195 ja 0210/99 Päätöslauselma Etiopian ja Eritrean välisestä konfliktista Euroopan parlamentti, joka - ottaa huomioon 18. kesäkuuta 1998 antamansa päätöslauselman Etiopian ja Eritrean välisestä konfliktista ((EYVL C 210, 6.7.1998, s. 206.)), - ottaa huomioon Euroopan unionin 15. tammikuuta 1999 antaman julkilausuman, - ottaa huomioon Yhdistyneiden kansakuntien turvallisuusneuvoston antamat päätöslauselmat 1177 ja 1226, A. ottaa huomioon, että Etiopian ja Eritrean väliset taistelut puhkesivat vähän aikaa sitten uudelleen, B. muistuttaa, että nämä kaksi maata allekirjoittivat vuoden 1998 kesäkuun puolivälissä Yhdistyneiden kansakuntien suojeluksessa sopimuksen ilmaiskujen keskeyttämisestä, C. muistuttaa, että nämä maat ovat toukokuun 1998 alusta lähtien kiistelleet Eritrean etelä- ja Etiopian pohjoispuolella sijaitsevasta osasta yhteistä rajaansa, ja ottaa huomioon, että tuhannet ihmiset ovat kuolleet kesäkuun 1998 jälkeen, D. pitää valitettavana sitä, että kansainväliset välityspyrkimykset ovat epäonnistuneet, koska kumpikin maa on ollut haluton pyrkimään tosissaan rauhanomaiseen ratkaisuun, E. pahoittelee sitä, että vihollisuudet ovat puhjenneet uudelleen, vaikka Afrikan yhtenäisyysjärjestö oli ehdottanut molemmille konfliktin osapuolina oleville maille näiden rajariitojen ratkaisemiseksi rauhansuunnitelmaa, jolle Euroopan unioni ja Yhdistyneet kansakunnat antoivat kaiken tukensa, F. on tyrmistynyt siitä, että nämä kaksi maata, jotka konfliktin alkamiseen asti kuuluivat yhdessä alueen rauhaa ja vakautta edistämään pyrkivään IGADiin (hallitusten välinen kehitysviranomainen), ovat jälleen turvautuneet väkivaltaan, G. toivoo, että voitaisiin välttää se, että näiden kahden maan konfliktin laajeneminen horjuttaa koko Afrikan sarven vakautta, H. ottaa huomioon, että suuri osa molempien maiden väestöstä elää surkeissa oloissa ja että humanitaarinen ja sosiaalinen tilanne on pahentunut tämän sodan vuoksi; 1. Tuomitsee Etiopian ja Eritrean välisen väkivallan puhkeamisen uudelleen; 2. Kehottaa voimakkaasti näitä kahta sotaakäyvää maata julistamaan välittömästi tulitauon ja ratkaisemaan rajariitansa rauhanomaisesti ja oikeudenmukaisesti hyväksymällä Afrikan yhtenäisyysjärjestön ja YK:n rauhansuunnitelmat kokonaisuudessaan; 3. Vahvistaa, että konfliktiin ei ole sotilaallista ratkaisua ja että taistelujen jatkaminen heikentää kummankin maan kansainvälistä uskottavuutta ja on vakava takaisku toiveille parantaa maiden väestöjen tällä hetkellä surkeita elinoloja; 4. Pyytää molempia konfliktin osapuolia toimimaan täysipainoisesti yhteistyössä Afrikan yhtenäisyysjärjestön kanssa päästäkseen neuvottelemalla tyydyttävään sopimukseen järjestön rauhansuunnitelmaa koskevan ehdotuksen pohjalta; 5. Tukee kansainvälisiä välityspyrkimyksiä ja pyytää Euroopan unionia ja Afrikan yhtenäisyysjärjestöä moninkertaistamaan pyrkimyksensä poliittisen ratkaisun löytämiseksi konfliktiin; 6. Pyytää neuvostoa ja komissiota asettamaan kehitysavun ja Lomén yleissopimukseen liittyvien etujen edellytykseksi sen, että kumpikin maa kunnioittaa kansainvälistä oikeutta ja pyrkii riitojen rauhanomaiseen ratkaisuun; 7. Pyytää kaikkia poliittisia voimia ja kaikkia kansalaisyhteiskunnan osatekijöitä Etiopiassa ja Eritreassa tekemään kaikkensa painostaakseen hallituksiaan löytämään konflikteihin rauhanomainen ratkaisu; 8. Kehottaa kumpaakin maata välttämään väestön pakkosiirtoja erityisesti etnisistä syistä; 9. Pyytää komissiota lisäämään humanitaarista apua, jota se jo toimittaa Etiopian ja Eritrean väestölle ja erityisesti konfliktin vuoksi pakolaisiksi joutuneille tai kotiseudultaan siirtymään joutuneille; 10. Kehottaa puhemiestään välittämään tämän päätöslauselman neuvostolle, komissiolle ja AKT:n ja EU:n yhteisen edustajakokouksen puheenjohtajille, Afrikan yhtenäisyysjärjestön, YK:n ja IDADin pääsihteereille sekä Etiopian ja Eritrean hallituksille.